ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุนจดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี
    2537ในเดือนมกราคม 2543 บริษัทจัดตั้งบริษัท ยูไนเต็ด แอ็ดไวเซอรี่ เซอร์วิส จำกัด
    โดยบริษัทถือหุ้นในอัตราร้อยละ 99.99 ของทุนจดทะเบียนและเรียกชำระแล้ว 10 ล้านบาท
    ในปี 2544 บริษัทมีการเสนอขายหลักทรัพย์แก่ประชาชนทั่วไป ทำให้บริษัทมีทุนจดทะเบียน
    304,373,570 บาท ที่เรียกชำระแล้วเต็มจำนวน เป็นหุ้นสามัญจำนวน 60,874,714 หุ้น
    มูลค่าที่ตราไว้หุ้นละ 5 บาทและในวันที่ 8 สิงหาคม 2544
    บริษัทได้เข้าเป็นบริษัทจดทะเบียนในตลาดหลักทรัพย์

-   ในปี 2545 มีเหตุการณ์สำคัญในการดำเนินงานบริษัท ดังนี้ ในเดือนกุมภาพันธ์ ปี 2545
    ได้มีการลงนามในบันทึกความเข้าใจในการควบรวมกิจการระหว่างบริษัทฯ กับบริษัท ทรีนีตี้
    วัฒนา จำกัด โดยมีมติจากผู้ถือหุ้นให้เพิ่มทุนจดทะเบียนใหม่เป็น 860 ล้านบาท
    และให้จัดสรรหุ้นใหม่ให้กับผู้ถือหุ้นเดิมในอัตราส่วน 2 หุ้นเดิมต่อ 1 หุ้นใหม่ ในราคาหุ้นละ 5
    บาท และจัดสรรอีกส่วนหนึ่งให้กับบริษัท ทรีนีตี้ วัฒนา จำกัด
    แต่หลังจากที่การควบรวมกิจการไม่ประสบผลสำเร็จ บริษัทฯ
    จึงเรียกประชุมผู้ถือหุ้นเพื่อให้มีมติในการจัดสรรหุ้นเพิ่มทุนใหม่
    โดยผู้ถือหุ้นได้มีมติให้จัดสรรหุ้นเพิ่มทุนจำนวน 30,437,357 หุ้น ให้กับผู้ถือหุ้นเดิมในอัตราส่วน
    2 หุ้นเดิมต่อ 1 หุ้นใหม่ โดยผู้จองซื้อหุ้นเพิ่มทุนจะมีสิทธิได้รับใบสำคัญแสดงสิทธิ (US-W1)
    โดยไม่คิดมูลค่าในอัตราส่วน 1 หุ้นสามัญ ได้รับ 2 ใบสำคัญแสดงสิทธิ และจำนวนหุ้น
    15,313,215 หุ้น จัดสรรให้กับบุคคลในวงจำกัด นอกจากนั้นหุ้นส่วนที่เหลือจำนวน
    65,374,714 หุ้น จะถูกสำรองไว้เพื่อรองรับการแปลงสภาพใบสำคัญแสดงสิทธิ (US-W1)
    ของผู้ถือหุ้นเดิมจำนวน 60,874,714 หุ้น และอีก 4.5
    ล้านหุ้นจะถูกสำรองไว้เพื่อการแปลงสภาพใบสำคัญแสดงสิทธิภายใต้โครงการจัดสรรใบสำคัญแสดงสิทธิที่จะซื้อหุ้นสามัญของบริษัทฯ
    ให้แก่กรรมการและพนักงานของบริษัทฯ และบริษัทย่อย (ESOP)
    ดังนั้นทุนจดทะเบียนของบริษัทฯ จึงเป็น 860 ล้านบาท
    โดยมีส่วนที่เรียกชำระแล้วในเดือนมิถุนายน 2545 เท่ากับ 533.12 ล้านบาท และบริษัทฯ
    ได้นำใบสำคัญแสดงสิทธิในส่วนของผู้ถือหุ้นเดิม (US-W1)
    เข้าจดทะเบียนซื้อขายในตลาดหลักทรัพย์เมื่อวันที่ 14 ตุลาคม 2545 ปัจจุบันบริษัทฯ
    จึงมีทุนชำระแล้ว 537 ล้านบาท
    โดยทุนที่เพิ่มขึ้นจากเดือนมิถุนายนมาจากการใช้สิทธิแปลงสภาพใบสำคัญแสดงสิทธิหุ้นเป็นหุ้นสามัญครั้งแรกในเดือนพฤศจิกายน
    2545

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์
    ปัจจุบันมีสำนักสาขาบริการด้านหลักทรัพย์ 4 แห่ง ประกอบด้วย สาขารังสิต สาขานครสวรรค์
    สาขานครปฐม และ สาขาหาดใหญ่ สำหรับบริษัทย่อย คือ บริษัท ยูไนเต็ด แอ็ดไวเซอรี่
    เซอร์วิส จำกัด ประกอบธุรกิจด้านการเป็นที่ปรึกษาทางการเงิน

-   เป้าหมายการดำเนินธุรกิจของบริษัท คือ การดำเนินงานใน 3 ด้านหลัก คือ
    ด้านการเป็นนายหน้าซื้อขายหลักทรัพย์ ด้านวาณิชธนกิจ
    และด้านการซื้อขายหลักทรัพย์ประเภทต่างๆ
    โดยมีเป้าหมายโครงสร้างรายได้ในอัตราส่วนร้อยละ 80 ,15 และ 5 ตามลำดับ
    โดยบริษัทได้พัฒนาองค์กรทั้งในด้านระบบงาน บุคลากร รวมทั้งการใช้เทคโนโลยีต่าง ๆ
    เข้ามาช่วยให้มีความต่อเนื่องของธุรกิจในระยะยาว

-   งบการเงินรวม ณ 31 ธันวาคม 2545 บริษัทมีสินทรัพย์รวม จำนวน 1,620 ล้านบาท
    มีหนี้สินทั้งสิ้น 775 ล้านบาท และมีส่วนของผู้ถือหุ้นประมาณ 845 ล้านบาท โดยมีทุนจดทะเบียน
    860 ล้านบาทและมีทุนชำระแล้ว 537 ล้านบาท

-   บริษัทมีความสามารถในการทำกำไรดีขึ้นตามลำดับ จากปี 2544 บริษัทมีผลขาดทุนสุทธิ 9.13
    ล้านบาท คิดเป็นขาดทุนต่อหุ้น 0.16 บาท เปลี่ยนมาเป็นกำไรสุทธิ ในปี 2545 เท่ากับ
    88.46 ล้านบาท คิดเป็นกำไรสุทธิต่อหุ้น (ถัวเฉลี่ยถ่วงน้ำหนัก) เท่ากับ 0.87 บาท